Võõrad okupatsioonid, mis alates aastast 1940 rullusid üle Eesti, asetasid raskeid tõkkeid H. Raudsepa loomingulisele teele. Taheti küll propagandalistes huvides kasutada tema nime, kuid autori mõtteid lämmatades. Allegooriline teos "Vaheliku vapustused", mis kirjeldas Eesti olukorda kahe suurvõimu - Stalini-Vene ja Hitleri-Saksa vahel, kõrvaldati saksa tsensuuri poolt pärast esietendust 1942 lavalt. Järgmisel aastal keelas saksa politseivõim Hugo Raudsepal  kirjutamise ning tema 60. sünnipäeva võis tsenseeritud ajakirjandus ainult lühidalt märkida.